Ermedin Demirović

**Ermedin Demirović** (rođen 25. marta 1998) bosanskohercegovački je profesionalni nogometaš koji igra na poziciji napadača za njemačkog prvoligaša VfB Stuttgart i reprezentaciju Bosne i Hercegovine.

Profesionalnu karijeru započeo je u njemačkom Leipzigu, nastupajući pretežno za rezervni tim, prije nego što je 2017. godine potpisao za španski Alavés. Uslijedile su posudbe u Sochaux (2018), Almeríju (2019) i švicarski St. Gallen. Godine 2020. prelazi u Freiburg, a dvije godine kasnije potpisuje za Augsburg. U julu 2024. godine ostvario je transfer u Stuttgart.

Nakon što je u omladinskim kategorijama nastupao za Bosnu i Hercegovinu, zvanični debi za seniorski tim upisao je 2021. godine.

## Klupska karijera 
### Počeci karijere 
Demirović je nogometne korake započeo u klubu iz svog rodnog grada, njemačkom HSV-u, u čijoj je akademiji proveo deset godina. Godine 2014. prelazi u omladinski pogon RB Leipziga. Odigrao je jednu utakmicu za drugu ekipu Leipziga i postigao pogodak, ali se u klubu nije uspio izboriti za mjesto u prvom timu.

### Deportivo Alavés i posudbe 
U maju 2017. Demirović potpisuje četverogodišnji ugovor sa španskim klubom Alavés. Svoj profesionalni debi upisao je 3. januara 2018. u utakmici Kupa kralja protiv ekipe Formentera, na kojoj je briljirao postigavši dva gola. U prvenstvu (La Ligi) debitovao je krajem istog mjeseca u meču protiv Barcelone. Prvi prvenstveni pogodak u dresu španskog tima postigao je u maju u pobjedi protiv Málage.

Kako bi dobio veću minutažu, klub ga je slao na posudbe. U julu 2018. odlazi u francuskog drugoligaša Sochaux, dok u januaru 2019. seli u špansku Almeríju do kraja sezone. Najuspješniju posudbu imao je u švicarskom St. Gallenu, gdje je stigao u septembru 2019. U Švicarskoj Superligi zabilježio je sjajnu sezonu sa 14 postignutih pogodaka na 28 utakmica.

### SC Freiburg i Augsburg 
U julu 2020. Demirović se vratio u Njemačku i potpisao za prvoligaša Freiburg. Zvanični debi ostvario je u septembru na utakmici DFB kupa protiv Waldhof Mannheima. U Bundesligi je debitovao krajem septembra protiv Wolfsburga, dok je prvi ligaški pogodak postigao u decembru protiv berlinske Herthe.

Nakon dvije godine provedene u Freiburgu, u julu 2022. prelazi u Augsburg. Brzo se afirmisao u novom klubu; već u augustu je ubilježio bundesligaški prvijenac postigavši atraktivan gol petom na utakmici protiv Mainza. U svojoj drugoj sezoni (2023/24) imenovan je kapitenom tima te je postigao 15 ligaških pogodaka.

### VfB Stuttgart 
U julu 2024. godine nagrađen je za odlične igre transferom karijere, kada potpisuje četverogodišnji ugovor sa aktuelnim viceprvakom Njemačke, Stuttgartom. Službeni debi upisao je 17. augusta u finalu njemačkog Superkupa protiv Bayer Leverkusena. Već sedmicu kasnije, u svom ligaškom debiju za klub, postigao je prvi pogodak, i to protiv svog bivšeg tima, Freiburga.

Nastupao je i u elitnom evropskom takmičenju; u Ligi prvaka debitovao je 17. septembra protiv aktuelnog prvaka, Real Madrida, na Santiago Bernabeuu. Krajem novembra je postigao i svoj prvi pogodak u tom takmičenju na utakmici protiv beogradske Crvene zvezde.

Dana 5. aprila 2025. ostvario je svoj prvi hat-trick u karijeri na bundesligaškoj utakmici protiv Bochuma. Sezona u Stuttgartu bila je izuzetno uspješna, a zaokružena je 24. maja 2025. kada je podigao svoj prvi veliki trofej u karijeri – pehar Kupa Njemačke, savladavši u finalu Arminiju iz Bielefelda.

## Reprezentativna karijera 
Demirović je predstavljao Bosnu i Hercegovinu na svim omladinskim nivoima. Iako je rođen u Njemačkoj, više puta je naglasio da ga zanima jedino nastupanje za zemlju njegovog porijekla. 

U novembru 2018. dobio je prvi poziv tadašnjeg selektora Roberta Prosinečkog za mečeve protiv Austrije i Španije. Ipak, na debi u nacionalnom dresu čekao je do 24. marta 2021, kada je pod vodstvom Ivayla Peteva ušao u 82. minuti kvalifikacijskog meča za Svjetsko prvenstvo 2022. protiv selekcije Finske u Helsinkiju (završen remijem 2:2).

Svoj prvi pogodak za seniorski tim postigao je 23. septembra 2022. na Bilinom Polju, u pobjedi (1:0) protiv Crne Gore u sklopu Lige nacija, s čime su Zmajevi osigurali prvo mjesto u grupi. Redovno je postizao bitne golove i u Ligi nacija A u jesen 2024 (protiv Nizozemske kod kuće i u gostima), te u kvalifikacijama za SP 2026 (Kipar).

## Privatni život 
Demirović se u septembru 2024. vjenčao sa svojom dugogodišnjom partnericom Sandrom. Krajem januara 2025. dobili su kćerku kojoj su dali ime Leana. Roditelji Ermedina Demirovića su porijeklom iz Sanskog Mosta.

## Nagrade i priznanja 
* **VfB Stuttgart**
** DFB-Pokal: 2024/25.

## Reference 
## Vanjski linkovi 
* Ermedin Demirović na Soccerwayu (jezik: engleski)

Kategorija:Rođeni 1998.
Kategorija:Živi ljudi
Kategorija:Bosanskohercegovački nogometaši
Kategorija:Njemački nogometaši
Kategorija:Nogometaši RB Leipziga
Kategorija:Nogometaši Alavésa
Kategorija:Nogometaši Sochauxa
Kategorija:Nogometaši Almerije
Kategorija:Nogometaši St. Gallena
Kategorija:Nogometaši SC Freiburga
Kategorija:Nogometaši FC Augsburga
Kategorija:Nogometaši VfB Stuttgarta
Kategorija:Biografije, Hamburg